讀舊書有感
作者：董嗣杲
朝代：宋

paragraphs: 生髪未燥時，朝晚將書劬。
意可掇髙科，措世躋唐虞。
安知齒年壯，爲計堕拙迂。
依人遊四方，骨骼甚鶴臞。
孤坐苦病嬰，浪走遭時拘。
哀哉踸踔蹤，誰念嵇紹孤。
傍新謾利口，温故真良圖。
信歸簡編香，字字不我誣。
饑食托飯鉢，渇飲藉水盂。
聊以適吾天，貧富斯何殊。
恃書志愈堅，亟返南山隅。
歸途休云遥，長宵夢西湖。